b'\n_START_ARTICLE_\nHarvey Bullock (sarjakuvahahmo)\n_START_SECTION_\nSarjakuvissa\n_START_PARAGRAPH_\nBullock on Gotham Cityn kiistanalaisin poliisi. H\xc3\xa4n oli 1980-luvun sarjakuvissa korruptoitunut poliisi, joka otti vastaan lahjuksia ja sai teht\xc3\xa4v\xc3\xa4kseen pormestari Hamilton Hillilt\xc3\xa4 sabotoida komisario James Gordonin uraa. Sittemmin h\xc3\xa4n kuitenkin pelasti Gordonin hengen Jokerin k\xc3\xa4sist\xc3\xa4, kaksikko pys\xc3\xa4ytti my\xc3\xb6s roiston r\xc3\xa4j\xc3\xa4ytt\xc3\xa4m\xc3\xa4st\xc3\xa4 kaupunkia Bullockin selvitt\xc3\xa4mien vihjeiden perusteella._NEWLINE_Vuosia my\xc3\xb6hemmin h\xc3\xa4net ylennettin etsiv\xc3\xa4ksi ja h\xc3\xa4n sai parikseen Renee Montoyan, josta tuli Bullockin uskollinen ty\xc3\xb6pari. Kaksikko ty\xc3\xb6skenteli yhdess\xc3\xa4 siihen asti kunnes Bullock erosi GCPD:sta sis\xc3\xa4isen tutkimuksen seurauksena, kun h\xc3\xa4nt\xc3\xa4 ep\xc3\xa4iltiin osasyylliseksi komisario Gordonin salamurhayritykseen. H\xc3\xa4n kuitenkin toimi silloin t\xc3\xa4ll\xc3\xb6in yksityisetsiv\xc3\xa4n\xc3\xa4 Gotham Centralissa.\n_START_SECTION_\nBatman\n_START_PARAGRAPH_\nBullock esiintyi ensi kerran televisiossa animaatiosarjassa Batman, jaksossa \xe2\x80\x9dOn Leather Wings\xe2\x80\x9d syyskuussa 1992. Hahmo pohjautui hyvin pitk\xc3\xa4lti sarjakuvaversioonsa ja se inhosi Batmania, syytt\xc3\xa4en t\xc3\xa4t\xc3\xa4 osalliseksi useimpiin rikoksiin._NEWLINE_Bullock kuvataan sarjassa usein nihke\xc3\xa4n\xc3\xa4, ylimielisen\xc3\xa4, ja \xc3\xa4lyllisesti ja motorisesti sarjan muita poliiseja yksinkertaisempana ja k\xc3\xb6mpel\xc3\xb6mp\xc3\xa4n\xc3\xa4 hahmona, joka esimerkiksi kompastelee pienimpiinkin esteisiin ja tajuaa rikospaikkojen johtolangat vasta kun ne erikseen h\xc3\xa4nelle selitet\xc3\xa4\xc3\xa4n. Bullock on my\xc3\xb6s sarjakuvaversioita lyhytpinnaisempi ja menett\xc3\xa4\xc3\xa4 usein malttinsa varsinkin nokkelampien konnien kuten Linnunpel\xc3\xa4ttimen ja Jokerin suhteen. H\xc3\xa4n on my\xc3\xb6s Pormestari Hillin ohella sarjan ainoa ei-rikollinen hahmo joka tuntee suoraa inhoa Batmania ja Robinia kohtaan._NEWLINE_Harvey Bullockin suomenkielinen \xc3\xa4\xc3\xa4nin\xc3\xa4yttelij\xc3\xa4 oli Ilkka Merivaara vuoden 1992 sarjassa Batman.\n_START_SECTION_\nElokuvat\n_START_PARAGRAPH_\nBullockilla oli sivurooli animaatioelokuvissa Batman ja Pakkasherra sek\xc3\xa4 Batman: Salaper\xc3\xa4inen Batwoman.'